CELEX: 
Language: ro
Date: 2017-09-29 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/1011 al Parlamentului European și al Consiliului privind precizarea unor elemente tehnice ale definițiilor prevăzute articolul 3 alineatul (1) din regulament

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții (Regulamentul privind indicii de referință) introduce un cadru comun pentru a garanta exactitatea și integritatea indicilor de referință la care se raportează instrumentele financiare, contractele financiare sau fondurile de investiții din Uniunea Europeană. Regulamentul urmărește să contribuie, astfel, la funcționarea pieței interne, asigurând în același timp un nivel ridicat de protecție a consumatorilor și a investitorilor.
            
            
               Prezentul regulament delegat are la bază o delegare de competențe facultativă prevăzută în Regulamentul privind indicii de referință. Chestiunea subsidiarității a fost tratată în evaluarea impactului pentru Regulamentul privind indicii de referință.
            
            
               2.CONSULTĂRI PREALABILE ADOPTĂRII ACTULUI
            
            
               Comisia a încredințat Autorității Europene pentru Valori Mobiliare și Piețe (ESMA) sarcina de a elabora un aviz tehnic privind eventualele acte delegate adoptate pentru Regulamentul privind indicii de referință. ESMA a transmis acest aviz Comisiei la data de 10 noiembrie 2016. Pentru pregătirea acestui aviz tehnic, ESMA a organizat două consultări publice - una în perioada februarie-martie 2016 (51 de răspunsuri publicate
                  1
               ) și cealaltă în iunie 2016 (33 de răspunsuri publicate
                  2
               ). Aceasta a organizat, de asemenea, o ședință publică la 29 februarie 2016. Comisia a participat la reuniunile grupului operativ al ESMA responsabil de pregătirea avizului și la ședința publică și a ținut cont, la elaborarea regulamentului delegat, de răspunsurile la consultare. 
            
            
               Mulți dintre respondenții la consultarea privind proiectul de aviz tehnic au exprimat îndoieli cu privire la trimiterea specifică la momentul când o cifră este „pusă la dispoziția publicului”. Observațiile s-au referit în principal la destinatarii vizați ai cifrei. Au existat preocupări cu privire la faptul că formularea propusă, respectiv „un număr mare sau potențial nedeterminat de beneficiari”, ar fi prea vagă pentru a fi interpretată în mod uniform. Unii respondenți au considerat că este o definiție foarte largă, în timp ce alții au susținut că ar putea crea lacune importante. Având în vedere aceste incertitudini, o serie de respondenți au solicitat o „sferă de siguranță”, în timp ce alții au pledat în favoarea unei definiții largi, pentru a se asigura protecția tuturor investitorilor. Ca răspuns la feedback-ul primit, ESMA a eliminat trimiterea la un „număr mare” de destinatari. În plus, ESMA a remarcat că punerea la dispoziție ar putea rezulta și în urma utilizării unui indice, deoarece astfel și alte părți sau investitori ar avea acces direct la cifrele efective ale indicelui, nu doar la denumirea indicelui utilizat în respectivul instrument financiar, contract financiar sau fond de investiții.
            
            
               Marea majoritate a respondenților au fost de acord cu definiția noțiunii de „administrare a procedurilor pentru determinarea unui indice de referință”, dar au părut să confunde definiția și semnificația noțiunii de „furnizare a unui indice de referință”, din care face parte administrarea, cu definiția și semnificația calității de administrator, care nu se axează pe furnizarea propriu-zisă a unui indice de referință, ci pe controlul asupra furnizării acestuia. 
            
            
               De asemenea, ESMA a solicitat puncte de vedere cu privire la o a treia definiție, cea a noțiunii de „emitere a unui instrument financiar”, care face parte din definiția noțiunii de „utilizare a unui indice de referință”. Respondenții au fost în mare parte de acord cu definiția propusă. Cu toate acestea, având în vedere că definiția propusă și avizul tehnic al ESMA au reunit pur și simplu definiții introduse prin alte acte legislative ale UE și că respondenții nu au solicitat clarificări suplimentare în cadrul consultărilor, s-a decis că nu ar fi oportun, proporțional sau util ca această definiție să fie inclusă în prezentul regulament.
            
            
               La rândul său, Comisia a organizat, în 2016 și în primul trimestru din 2017, reuniuni bilaterale cu diverse părți interesate pentru a discuta actele delegate. De asemenea, a organizat două reuniuni ale grupului de experți relevant, în cursul cărora măsurile delegate au fost discutate de experți ai ministerelor de finanțe și ai autorităților de supraveghere din statele membre și de observatori din cadrul Parlamentului European și al ESMA. 
            
            
               Publicul a fost invitat să se pronunțe în privința proiectului de Regulament delegat al Comisiei în perioada 22 iunie-20 iulie 2017, după consultarea interservicii, care a avut loc în cadrul Comisiei. Trei dintre cele opt contribuții primite au considerat textul binevenit, fără alte observații. Un respondent a sugerat ca toate părțile care au un contract cu un furnizor de indici să fie excluse din definiția „punerii la dispoziția publicului”. Dat fiind că o astfel de dispoziție s-ar suprapune parțial cu proiectul actual, s-a considerat că aceasta mai degrabă ar crea confuzie decât ar ajuta. Sugestia de excludere din definiție a punerii la dispoziție a unor cifre către clienți retail pentru a fi utilizate doar pe platforme exclusive ar contrazice sensul inițial al conceptului de „public”. În plus, ar fi imposibil de controlat utilizarea ulterioară a cifrelor de către clienții retail sau alți clienți. Sugestia de a exclude din definiția „punerii la dispoziția publicului” a publicării determinate de obligații de reglementare nu a fost considerată pertinentă, întrucât publicarea respectivă ar îndeplini deja condițiile relevante din Regulamentul privind indicii de referință. Alte observații privind CPC și prețurile de referință sau de decontare nu au fost adoptate, întrucât aceste aspecte se pretează mai bine clarificării prin intermediul unor întrebări și răspunsuri sau al unor orientări emise de ESMA. A fost adoptată o sugestie privind o clarificare minoră în considerentul 4.
            
            
               3.ELEMENTELE JURIDICE ALE ACTULUI DELEGAT
            
            
               Articolele 1 și 2 detaliază sensul celor două elemente tehnice ale definițiilor prevăzute în Regulamentul privind indicii de referință: punerea la dispoziția publicului și administrarea procedurilor pentru stabilirea unui indice de referință. 
            
            
               REGULAMENTUL DELEGAT (UE) …/… AL COMISIEI
            
            
               din 29.9.2017
            
            
               de completare a Regulamentului (UE) 2016/1011 al Parlamentului European și al Consiliului privind precizarea unor elemente tehnice ale definițiilor prevăzute articolul 3 alineatul (1) din regulament
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014
                  3
               , în special articolul 3 alineatul (2),
            
            
               întrucât:
            
            
               (1)În conformitate cu Regulamentul (UE) 2016/1011, pentru ca o cifră să fie considerată un „indice”, aceasta trebuie să fie publicată sau pusă la dispoziția publicului. La rândul său, definiția indicelui stă la baza definiției indicelui de referință, astfel cum este prevăzută în Regulamentul (UE) 2016/1011.
            
            
               (2)Prin urmare, pentru a evita arbitrajul de reglementare între jurisdicțiile din Uniune, este necesar să se precizeze în ce situații se consideră că o cifră este pusă la dispoziția publicului. 
            
            
               (3)Nu ar trebui să se considere că entitatea furnizorului cifrei reprezintă publicul în sensul Regulamentului (UE) 2016/1011, deoarece, în caz contrar, nu ar exista nicio diferență între „punerea la dispoziție” și „punerea la dispoziția publicului”. Din aceleași motive, nu ar trebui să se considere nici că un număr restrâns de destinatari reprezintă publicul.
            
            
               (4)Ar trebui să se considere că o cifră este pusă la dispoziția publicului atunci când aceasta poate fi accesată, direct sau indirect, de un grup mai larg de persoane. Utilizarea unui indice de referință care dă acces utilizatorului la cifra de referință ar trebui să constituie un acces indirect. 
            
            
               (5)Punerea la dispoziție a unei cifre poate avea loc în diferite forme, în același timp sau ulterior, prin intermediul furnizorului cifrei sau prin transmiterea cifrei de către oricare dintre destinatarii primari. 
            
            
               (6)Pentru a se asigura aplicarea în mod uniform a definiției noțiunii de „furnizare a unui indice de referință”, este necesar să se precizeze că administrarea procedurilor pentru stabilirea unui indice de referință, astfel cum este menționată la articolul 3 alineatul (1) punctul (5) litera (a), presupune gestionarea curentă a furnizării indicelui de referință și stabilirea, adaptarea și actualizarea continuă a metodologiei,
            
            
               ADOPTĂ PREZENTUL REGULAMENT:
            
            
               Articolul 1
                  Punerea la dispoziția publicului
            
            
               1.Se consideră că o cifră este pusă la dispoziția publicului în sensul Regulamentului (UE) 2016/1011 dacă cifra respectivă este accesibilă unui număr potențial nedeterminat de persoane fizice și juridice, altele decât furnizorul de indici sau decât un număr determinat de destinatari care au legături sau sunt afiliați cu furnizorul de indici. 
            
            
               2.O cifră este pusă la dispoziția publicului dacă poate fi accesată, direct sau indirect, de aceste persoane, printre altele ca urmare a utilizării sale de către una sau mai multe entități supravegheate ca referință pentru un instrument financiar pe care aceasta (acestea) îl emit(e), pentru a stabili cuantumul de plată în cadrul unui instrument financiar sau al unui contract financiar, pentru a măsura performanțele unui fond de investiții sau pentru a oferi o rată de dobândă pasivă calculată prin aplicarea unei marje sau a unui adaos comercial la această cifră. 
            
            
               3.Accesul poate avea loc printr-o gamă largă de mijloace de comunicare și modalități, stabilite de furnizor sau convenite de furnizor împreună cu destinatarii, cu titlu gratuit sau în schimbul plății unui comision, care includ, nelimitativ, telefonia, protocolul de transfer de fișiere (FTP), internetul, accesul deschis, știrile și mass-media; accesul se poate realiza și prin intermediul instrumentelor financiare, al contractelor financiare sau al fondurilor de investiții care se raportează la cifra respectivă sau prin cerere adresată utilizatorilor.
            
            
               Articolul 2
                  Administrarea procedurilor pentru stabilirea unui indice de referință
            
            
               În sensul Regulamentului (UE) 2016/1011, administrarea procedurilor pentru stabilirea unui indice de referință include ambele elemente care urmează:
            
            
               (a)gestionarea curentă a structurilor furnizorului și a personalului acestuia care participă la procesul de stabilire a unui indice de referință; 
            
            
               (b)stabilirea, adaptarea și actualizarea continuă a metodologiei de stabilire a unui indice de referință.
            
            
               Articolul 3
                  Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptată la Bruxelles, 29.9.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  JO L 171, 29.6.2016, p. 1.